**Obecná knižnica.**

Kniha najväčší priateľ človeka patrí od vynálezu kníhtlače medzi neodmysliteľných spoločníkov ľudí. Rozvíja našu fantáziu, pomáha nám rozširovať našu slovnú zásobu a núti nás rozmýšľať v mnohých prípadoch. Mnohé z nich sú napísané tak, aby nám obyčajným ľuďom pomohli a poradili v ťažkých životných situáciách. Ponúkajú nám mnohé rady do života a preto si treba knihy vážiť a snažiť sa, aby nám skrášľovali život.

Aby naši občania nemuseli vynakladať nemalé finančné prostriedky za knihy, Obecná knižnica disponuje knihami z rôznych oblastí. Každý rok obecný úrad dokupuje nové knihy pre čitateľov. Tento rok do knižného fondu pribudlo 62 ks kníh.

V Obecnej knižnici sa momentálne nachádza 7360 ks kníh, z toho odbornej literatúry pre dospelých 1347 ks, krásnej literatúry pre dospelých 3744 ks, náučnej literatúry pre deti 198 ks, krásnej literatúry pre mládež 2071 ks.

V roku 2018 sa do Obecnej knižnice zapísalo 24 čitateľov a vypožičalo sa 311 ks kníh, z toho 273 ks literatúry pre dospelých a 38 ks literatúry pre mládež. Ročný priemer výpožičiek je 13 ks kníh na 1 čitateľa. V porovnaní s rokom 2017 je nárast o 3 ks knihy na 1 čitateľa ročne.

Každý rok Obecnú knižnicu navštívia žiaci zo ZŠsMŠ Kolta. Pri príležitosti „Marec – mesiac knihy“ žiaci majú možnosť zapísať sa do Obecnej knižnice zdarma.

Zápisné na 1 rok je 1,00 € a výpožičné za 1 knihu je 0,20 €.

Najstarší čitatelia v roku 2018: **Imrich a Irena Slávikoví, Helena Tesáková a Ján Rosenberg.**

Najmladší čitatelia v roku 2018: **Jasmínka Remeňová a Andreas Ďuriš.**

**„Nemilovať knihy znamená nemilovať múdrosť. Nemilovať múdrosť však znamená stať sa hlupákom.“**

Ján Amos Komenský

  